PhDr. **Ján Bartko** (\* 4. november 1948, Dúžava) je slovenský maliar a bývalý vysokoškolský a stredoškolský pedagóg. Jeho umelecký záujem je sústredený na krajinomaľbu. Vo svojich obrazoch zachytáva krajinu Slovenska, ale v súčasnosti čoraz častejšie aj krajinu Stredomoria, hlavne Grécka, ku ktorej ho viaže ľudský a umelecký obdiv.

Biografia
---------

Ján Bartko sa narodil 4. novembra 1948 v Dúžave, t. č. mestskej časti mesta Rimavská Sobota. V roku 1967 maturoval na na Strednej všeobecnovzdelávacej škole v Rimavskej Sobote. Vysokoškolské vzdelanie nadobudol na Filozofickej fakulte v Prešove (v minulosti patrila pod Univerzitu Pavla Jozefa Šafárika, v súčasnosti pod Prešovskú univerzitu v Prešove) v študijnom odbore Výtvarná výchova – Slovenský jazyk a literatúra.

V roku 1973, po skončení štúdia na Filozofickej fakulte, učil na ZŠ (vtedy ZDŠ) v Plavnici. Potom nasledovala vojenská služba. Od roku 1975 bol bol učiteľom výtvarnej výchovy na Strednej pedagogickej škole v Prešove. Na miesto vysokoškolského učiteľa na Prešovskej univerzite v Prešove na Katedre výtvarnej výchovy, ktorá v čase jeho nástupu patrila pod Pedagogickú fakultu, neskôr prešla pod Fakultu humanitných a prírodných vied a potom pod Filozofickú fakultu, sa dostal v konkurze po páde socializmu v Česko-Slovensku. Vysokoškolským učiteľom ostal až do odchodu do dôchodku v roku 2011.

Venoval sa aj metodickej činnosti pre výtvarnú výchovu na rôznych stupňoch vzdelávania. Je autorom učebníc výtvarnej výchovy pre stredné školy, spoluautorom výtvarných projektov, učebných osnov a programov pre rôzne typy výtvarného vzdelávania.

Tvorba
------

Doménou Jána Bartka je krajinomaľba. Maľuje prevažne akvarely a pastely a olejomaľbu. Vo svojich obrazoch zachytáva najmä krásy krajiny východoslovenských regiónov, Gemera, Šariša, Zemplína a Spiša, ale v poslednom čase aj krajinu Stredomoria, najmä Grécka, ale aj Chorvátska, Čiernej Hory a Talianska. Grécko si obľúbil, považuje ho sa svoj druhý domov, cestuje tam pravidelne už dvadsať rokov, absolvoval aj niekoľkomesačné pobyty, počas ktorých pôsobil na gréckych univerzitách.

Svoju tvorbu prezentoval na viac ako 40 individuálnych výstavách a na desiatkach kolektívnych výstav na Slovensku ale aj v zahraničí (Grécko, Taliansko, Česko, Poľsko, Maďarsko atď.).

Členstvo v spolkoch
-------------------

PhDr. Ján Bartko je od roku 2001 členom Slovenskej výtvarnej únie a od roku 2005 členom medzinárodného združenia ARTHOME v Aténach.

Výroky
------

|  |  |  |
| --- | --- | --- |
| „ | Ako výtvarník si uvedomujem, že obraz a skutočnosť sú dve rozdielne kategórie, že úsilie o ich stotožnenie v umeleckom diele je márne, ale ako človek s tým nesúhlasím a hnevá ma to. | "|

Referencie
----------

1. 1 2 3 4 5 6 7   *dielo.eu* [online]. 2016-10-18, [cit. 2019-01-13]. Dostupné online.
2. 1 2 3 4   Rozhovor s absolventom. *NA PULZE, časopis Prešovskej univerzity v Prešove* (Prešovská univerzita v Prešove), roč. 11, čís. 5. Dostupné online. ISSN 1339-3448.
3. 1 2  A.S, Petit Press. *Grécko považuje maliar Ján Bartko za druhý domov* [online]. presov.korzar.sme.sk, [cit. 2019-01-13]. Dostupné online.
4. ↑  S.R.O, Vadium-IT. *Ján Bartko – V ZNAMENÍ LXX* [online]. pis.sk, [cit. 2019-01-13]. Dostupné online.
5. ↑   *Untitled* [online]. www.pulib.sk, [cit. 2019-01-13]. Dostupné online.

Externé odkazy
--------------

* Obrazy Jána Bartka na jubilejnej výstave *V znamení LXX*
* Grafické listy Jána Bartka
* Impresie Jána Bartka
* Obrazy ostrova Paros od Jána Bartka

Autoritné údaje: * abART: 22378
* NK ČR: mzk2009539589
* SNK: 147672
* VIAF: 311117763
* Web umenia: 492